CELEX: 62012TN0461
Language: el
Date: 2012-10-19 00:00:00
Title: Υπόθεση T-461/12: Προσφυγή της 19ης Οκτωβρίου 2012 — Flughafen Lübeck κατά Επιτροπής

8.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 379/29
            
         Προσφυγή της 19ης Οκτωβρίου 2012 — Flughafen Lübeck κατά Επιτροπής
   (Υπόθεση T-461/12)
   2012/C 379/50
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Flughafen Lübeck GmbH (Lübeck, Γερμανία) (εκπρόσωποι: M. Núñez Müller, J. Dammann de Chapto και T. Becker, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την από 22 Φεβρουαρίου 2012 απόφαση της Επιτροπής περί κινήσεως της τυπικής διαδικασίας ελέγχου κατά το άρθρο 108, παράγραφος 2, ΣΛΕΕ, αναφορικά με τις κρατικές ενισχύσεις SA.27585 (2012/C) (2012/NN) και SA.31149 (2012/C) (πρώην 2012/NN) (ΕΕ 2012, C 241, σ. 56), στο μέτρο που η απόφαση αυτή κινεί την τυπική διαδικασία ελέγχου σχετικά με την κλίμακα τελών της προσφεύγουσας του έτους 2006,
            
         
               —
            
            
               να ακυρώσει την προαναφερθείσα απόφαση στο μέτρο που υποχρεώνει την Ομοσπονδιακή Δημοκρατία της Γερμανίας, δυνάμει του άρθρου 10, παράγραφος 3, του κανονισμού (ΕΚ) 659/1999 (1), να απαντήσει στην περιεχόμενη σε αυτήν διαταγή παροχής πληροφοριών της Επιτροπής σχετικά με την κλίμακα τελών της προσφεύγουσας του έτους 2006,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει έξι λόγους.
   
               1)
            
            
               Ο πρώτος λόγος αντλείται από προσβολή των δικαιωμάτων άμυνας της Ομοσπονδιακής Δημοκρατίας της Γερμανίας
               Στο πλαίσιο του πρώτου λόγου ακυρώσεως, η προσφεύγουσα προβάλλει ότι η Επιτροπή προσέβαλε τα δικαιώματα άμυνας της Ομοσπονδιακής Δημοκρατίας της Γερμανίας καθότι κίνησε την τυπική διαδικασία ελέγχου σε σχέση με την κλίμακα τελών, παρότι η τελευταία δεν αποτελούσε αντικείμενο της προκαταρκτικής διαδικασίας ελέγχου. Η προσφεύγουσα διατείνεται συναφώς ότι, κατά τη νομολογία του Δικαστηρίου, μπορεί να βασιστεί στην προσβολή των δικαιωμάτων άμυνας της Ομοσπονδιακής Δημοκρατίας της Γερμανίας, η οποία επιφέρει την (μερική) ακυρότητα της προσβαλλόμενης αποφάσεως.
            
         
               2)
            
            
               Ο δεύτερος λόγος αντλείται από παράβαση της υποχρεώσεως επιμελούς και αμερόληπτης εξετάσεως
               Με τον δεύτερο λόγο ακυρώσεως η προσφεύγουσα προβάλλει ότι η Επιτροπή παρέβη το καθήκον της να προβεί σε επιμελή και αμερόληπτη εξέταση, καθότι κίνησε την τυπική διαδικασία ελέγχου σε σχέση με την κλίμακα τελών, χωρίς να παράσχει στην Ομοσπονδιακή Δημοκρατία ή στην προσφεύγουσα τη δυνατότητα να λάβουν θέση, κατά την προκαταρκτική διαδικασία ελέγχου, επί της φερόμενης εκ μέρους τους παραβάσεως του δικαίου περί κρατικών ενισχύσεων.
            
         
               3)
            
            
               Ο τρίτος λόγος αντλείται από παράβαση του άρθρου 108, παράγραφοι 2 και 3, ΣΛΕΕ, καθώς και των άρθρων 4, 6 και 13, παράγραφος 1, του κανονισμού 659/1999
               Με τον τρίτο λόγο ακυρώσεως η προσφεύγουσα προβάλλει ότι η Επιτροπή παρέβη το άρθρο 108, παράγραφοι 2 και 3, ΣΛΕΕ, καθώς και τα άρθρα 4, 6 και 13, παράγραφος 1, του κανονισμού 659/1999, καθότι παρέλειψε να διεξαγάγει σε σχέση με την κλίμακα τελών την προβλεπόμενη στις διατάξεις αυτές διπλή διαδικασία ελέγχου της ενισχύσεως, η οποία αποτελείται από προκαταρκτική διαδικασία ελέγχου και από τυπική διαδικασία ελέγχου.
            
         
               4)
            
            
               Ο τέταρτος αντλείται από παράβαση του άρθρου 107, παράγραφος 1, ΣΛΕΕ.
               Στο πλαίσιο του τέταρτου λόγου ακυρώσεως η προσφεύγουσα προβάλλει ότι η Επιτροπή παρέβη το άρθρο 107, παράγραφος 1, ΣΛΕΕ, καθότι υποστηρίζει ότι η κλίμακα τελών παρέχει κρατική ενίσχυση. Κατά την άποψη της προσφεύγουσας η Επιτροπή δεν έπρεπε να συναγάγει τον επιλεκτικό χαρακτήρα της κλίμακας τελών από το γεγονός ότι αυτή ισχύει μόνον για τους χρήστες του αεροδρομίου. Η προσφεύγουσα προβάλλει επιπλέον ότι η Επιτροπή δεν έπρεπε να κάνει δεκτό ότι η κλίμακα τελών πρόκειται περί κρατικού μέτρου, δεδομένου ότι, κατά την κατάρτιση της κλίμακας τελών, η προσφεύγουσα ανήκε κατά πλειοψηφία σε ιδιώτες.
            
         
               5)
            
            
               Ο πέμπτος λόγος αντλείται από παράβαση της υποχρεώσεως αιτιολογήσεως
               Κατά την προσφεύγουσα η Επιτροπή παρέβη εξάλλου το άρθρο 296, παράγραφος 2, ΣΛΕΕ, καθότι δεν αιτιολόγησε επαρκώς την κίνηση της τυπικής διαδικασίας ελέγχου σε σχέση με την κλίμακα τελών του 2006.
            
         
               6)
            
            
               Ο έκτος λόγος αντλείται από παράβαση του άρθρου 10, παράγραφοι 2 και 3 του κανονισμού 659/1999
               Στο πλαίσιο του έκτου λόγου ακυρώσεως η προσφεύγουσα προβάλλει ότι η Επιτροπή παρέβη τα άρθρα 10, παράγραφοι 2 και 3 του κανονισμού 659/1999 καθότι, σε σχέση με την κλίμακα τελών, εξέδωσε έναντι της Ομοσπονδιακής Δημοκρατίας της Γερμανίας διαταγή παροχής πληροφοριών υπό την έννοια του άρθρου 10, παράγραφος 3, του κανονισμού 659/1999, χωρίς να απευθύνει προηγουμένως στην Ομοσπονδιακή Δημοκρατία της Γερμανίας απλή αίτηση παροχής πληροφοριών υπό την έννοια του άρθρου 10, παράγραφος 2, του κανονισμού 659/1999.
            
         
      (1)  Κανονισμός (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1),